Toshkentda 57-yo‘nalishda harakatlanayotgan avtobusda yong‘in yuz berdi

Toshkent shahrida 15-dekabr, dushanba kuni soat 10:00 atrofida Shota Rustaveli ko‘chasi bo‘ylab harakatlanayotgan 57-yo‘nalishdagi Mercedes-Benz Conecto Low Floor avtobusida yong‘in yuz berdi. Bu haqda “Kun.uz” xabar bermoqda.

Xabar berishlaricha, avtobusning motor qismida yong‘in kelib chiqqanidan so‘ng, avtobus yo‘lovchilari zudlik bilan evakuatsiya qilingan. Avtobus haydovchisi va boshqa avtomobillarning haydovchilari o‘t o‘chirgichlar yordamida olovni o‘chirishga harakat qilishgan, shuningdek, yo‘l yoqasidagi ariqdan chelaklab suv sepilgani ham aytilmoqda.


Hodisa joyiga zudlik bilan o‘t o‘chirish xizmati, shuningdek, yo‘l-patrul xizmati xodimlari yetib kelgan. Hodisa natijasida Shota Rustaveli ko‘chasida tirbandlik yuzaga kelgani aytilmoqda.
Avvalroq, 2014-yil 5-may kuni Toshkent temir yo‘l vokzali yaqinida 12-avtobus, 24-iyun kuni “Chorsu” bozori yaqinida 89-avtobus, 14-iyul kuni “Do‘stlik” metro bekati yaqinida 148-avtobus va 1-dekabr kuni “Chilonzor” metro bekati yaqinida yana bir avtobus yonib ketgani xabar berilgan edi.